ไอเอ็นจีจับแบงก์ทหารไทยดันเบี้ยใหม่2พันล.
ไอเอ็นจีจับแบงก์ทหารไทยดันเบี้ยใหม่2พันล.
2 พ.ค. 2555

ไอเอ็นจีจับแบงก์ทหารไทยดันเบี้ยใหม่2พันล.
นายพูลลาภ เพ็ญกิตติ ประธานเจ้าหน้าที่บริหารสายงานประกันชีวิตผ่านธนาคาร บริษัท ไอเอ็นจีประกันชีวิต เปิดเผยว่า ปีนี้ได้ร่วมกับธนาคารทหารไทยตั้งเป้ายอดขายประกันชีวิตลูกค้ารายใหม่จำนวน 2,000 ล้านบาท เพิ่มขึ้น 38% จากปีที่ผ่านมา ซึ่งทำได้ 1,450 ล้านบาท โดยหันมามุ่งเน้นทำตลาดประกันสินเชื่อธุรกิจกลุ่มธุรกิจขนาดกลางและขนาดย่อย หรือเอสเอ็มอี และสินเชื่อบ้านสำหรับลูกค้ารายย่อยเพิ่มขึ้น 
ทั้งนี้ ได้ทำการปรับปรุงกระบวนการรับประกันใหม่ให้มีความรวดเร็วไม่ต้องตรวจสุขภาพ หากวงเงินสินเชื่อไม่เกิน 7.5 ล้านบาท ถ้าเกินทางบริษัทจะทำการนัดหมายกับโรงพยาบาลในเครือที่มีอยู่ทั่วประเทศให้ลูกค้าเข้าทำการตรวจสุขภาพได้สะดวกรวดเร็ว
“ทางทหารไทยได้ออกผลิตภัณฑ์สินเชื่อที่มีประกันเข้าไป โดยลูกค้าได้ดอกเบี้ยต่ำกว่าท้องตลาดและได้สินเชื่อเพื่อซื้อประกัน จึงทำให้ยอดขายเพิ่มขึ้นแบบก้าวกระโดด” นายพูลลาภ กล่าว
นายพูลลาภ กล่าวว่า ประกันสินเชื่อธุรกิจเอสเอ็มอีเพิ่มขึ้นเดือนละ 75 ล้านบาท จากเดิมได้เดือนละ 10 ล้านบาท เป็นผลมาจากผลิตภัณฑ์สินเชื่อใหม่ที่ตรงกับความต้องการของลูกค้า ซึ่งปีนี้ตั้งเป้าหมายประกันสินเชื่อเอสเอ็มอีไว้ที่ 350 ล้านบาท จากปีที่ผ่านมาได้ 100 ล้านบาท ส่วนประกันสินเชื่อบ้านรายย่อยตั้งเป้าไว้ที่ 300 ล้านบาท เพิ่มขึ้น 100% จากปีที่ผ่านมาได้ 150 ล้านบาท 
สำหรับประกันชีวิตรายสามัญที่คุ้มครองระยะยาวตั้งเป้ายอดขายใหม่ที่ 1,400 ล้านบาท เพิ่มขึ้น 18% จากปีที่ผ่านมาทำได้ 1,200 ล้านบาท ซึ่งแบบสะสมทรัพย์เป็นแบบที่ได้รับความนิยมมากที่สุด ชำระเบี้ย 8 ปี คุ้มครอง 15 ปี และ ชำระเบี้ย 7 ปี คุ้มครอง 10 ปี โดยปีนี้ประกันที่ให้ผลตอบแทนสูงจะลดความนิยมลงสำหรับนักลงทุน เพราะมีหุ้นกู้ของธนาคารที่ออกมาเสนอผลตอบแทนค่อนข้างดีให้กับลูกค้า